钦定古今图书集成/明伦汇编/氏族典/第613卷 > 《廖用贤尚友录》 > 仆散揆
## 钦定古今图书集成/明伦汇编/氏族典/第613卷 > 《廖用贤尚友录》 > 仆散揆

按《金史仆散揆传》：“揆本名临喜，其先上京人，左丞相
兼都元帅沂国武庄公忠义之子也。大定十五年，尚
韩国大长公主，历殿前左卫将军，罢职，寻起为滦州
刺史。章宗即位，改知临洮府事，以政迹闻，升河南路
统军使。陕西提刑司举揆刚直明断，狱无冤滞，禁戢
家人，百姓莫识其面。明昌四年，郑王永蹈谋逆，揆坐”
除名。未几，起为同知崇义军节度使，以战功陞西南
路招讨使，兼天德军节度使，优诏褒谕，许其子安贞
尚邢国长公主，进拜尚书右丞。寻出经略边事，还拜
平章政事，封济国公。泰和五年，宋人渝盟，以揆为宣
抚河南军民使。至汴蒐练将士，军声大振。宋人服罪，
即罢宣抚使，召揆还。六年春，宋人复来侵，揆总大军
南伐，宋人溃走。既而宋帅丘崇乞和，揆以方春地湿，
不可久留，且欲休养士马，遂振旅而还。次下蔡，遇疾，
诏其子宁寿引太医诊视。泰和七年二月薨，谥曰武
肃。揆体刚内和，临民有惠政。其为将也，军门镇静，赏
罚必行，士卒与同甘苦，人亦乐为之用，故为一代名
将云。